
Hang és fény a hátsó utcából – kiállítás koncepcióépítés jó gyakorlata Hollandiából

Kulcsszavak: múzeum, látogató, figyelem, célcsoport-validálás
A dolgozat előfeltevése szerint a magyar múzeumi kiállítások nem tudják a kiemelt célcsoportok figyelmét kellő hatékonysággal megragadni és megtartani, ezt az állítást egy középiskolások és egyetemisták körében elvégzett mikrokutatás igazolja. A hazai múzeumok alacsony hatékonyságú elérésének további bizonyítéka, hogy két, példaként bemutatott holland kiállítás sokkal magasabb látogatószámot produkál, mint az azonos paraméterekkel rendelkező magyar intézmények. Az eltérés okait az írás a holland és a magyar munkamódszer különbségeiben keresi, aminek igazolására elemzi a hilversumi Beeld & Geluid és a hágai Literatuur Museum kiállítási gyakorlatát szembe állítva egy 35 fős hazai szakmai körben végzett kutatással. A felmérésben résztvevő magyar kurátorok válaszai rávilágítanak arra, hogy a hazai gyakorlatban szinte teljesen hiányzik a célcsoportok alapos előzetes vizsgálata és a látogatói visszacsatolások beépítése a munkafolyamatba. A kutatások és a holland munkamódszer elemzésének tanulságai szerint a magyar múzeumi szakma számára kulcsfontosságú lenne, hogy adaptálja a holland jó gyakorlatokat. A célcsoport-központú tervezés és a látogatói igények figyelembevétele jelentősen növelhetné a hazai intézmények látogatottságát és hatékonyságát.



